SOUND-UL SUBTERAN FESTIVAL CORAL ITINERANT ÎN CRAMELE, SALINELE ȘI PEȘTERILE ROMÂNIEI

SOUND-UL SUBTERAN

FESTIVAL CORAL ITINERANT ÎN CRAMELE,

SALINELE ȘI PEȘTERILE ROMÂNIEI

În perioada iunie–noiembrie 2016, corul SOUND este iniţiatorul unui inedit festival itinerant în cramele, salinele și peșterile României, proiect cultural cofinanţat de Administraţia Fondului Cultural Naţional. Experimentând acustica spaţiului de sub pământ, într-o nouă abordare corală prin mişcare scenică şi improvizaţie în creaţia muzicală contemporană, membrii formaţiei cântă la crama de la Pietroasele din judeţul Buzău (11 iunie), la Salina Turda din judeţul Cluj (19 iunie), urmând apoi Peștera Valea Cetății Râșnov din judeţul Brașov (17 septembrie), dar şi în catacombele istorice ale Bucureştiului ş.a.

Pentru ca acest deosebit spectacol oferit de SOUND să capete conturul interpretării unei formaţii care răspunde exigenţelor lumii corale internaţionale, dirijorului Voicu Popescu i s-au alăturat Dana Vlaicu şi Mioara Radu, pentru concepţia artistică regizorală, şi, în calitate de invitat, bine-cunoscutul violoncelist Adrian Naidin. Costumele au fost realizate de La Blouse Roumaine iar partenerii care susţin acest proiect sunt Casa de Cultură a Studenților București, Universitatea de Științe Agronomice și Medicină Veterinară din București, Stațiunea de Cercetare Dezvoltare pentru Viticultură și Vinificație Pietroasa Buzău, Salina Turda şi Peștera Valea Cetății Râșnov. Sunteţi invitaţi aşadar, cu mic cu mare, iubitori ai muzicii româneşti autentice, să luaţi parte la un act artistic original construit anume pentru a aminti de periplul iniţiatic al principalelor momente ale vieții – iubirea, nașterea, nunta, moartea, sărbătorile religioase şi laice –, toate acestea fiind redate atât muzical, cât și corporal de către membrii corului SOUND într-o manieră interpretativă

care caută să transmită emoția și spiritul fiecărei piese din repertoriul ales. Bucuria, dorul doinit, iubirea, melancolia, dar şi întristarea, rugăciunea, bocetul ori cântecul de jale, recunoștința pentru binecuvântările vieții, aceste trăiri sunt oglindite cu prelucrări complexe de divertisment, joc și satiră ale folclorului autentic, dar și cu lucrări religioase românești.

Pentru fanii şi iubitorii acestui gen muzical, istoria corului SOUND este deja ştiută şi trăită, grupul fiind păstorit de

tot atâţia ani de dirijorul Voicu Popescu, personalitate marcantă în sfera artei corale interpretative de la noi, muzician, artist liric și regizor muzical, câștigător al unor premii și distincții naţionale şi internaționale.

Pentru a suscita pe undeva interesul, deşi sunt şi alte lucruri interesante de menţionat, precizez doar că SOUND este o formaţie corală mixtă care s-a născut în anul 1994 la Casa de Cultură a Studenţilor din Bucureşti şi care încă de atunci şi-a propus să readucă arta corală în atenţia publicului de toate vârstele, întrucât repertoriul abordat conţine piese dintre cele mai diverse, atât din patrimoniul românesc, cât şi universal, parcurgând marile epoci creatoare, de la muzică medievală la creaţii contemporane, dar şi lucrări din zona divertismentului muzical. Odată cu fondarea Fundaţiei Culturale SOUND, persoană juridică cu activitate non-profit, apolitică şi independentă care promovează proiecte artistice, cultural-educative şi sociale, afiliată Federaţiei Mondiale a Muzicii Corale (IFCM), în colaborare cu Asociaţia Naţională Corală din România (ANCR), Asociaţia Română de Cânt Coral (ARCC) şi alte organizaţii preocupate de îmbunătăţirea climatului cultural, artistic, social şi educaţional în rândul copiilor şi tinerilor, SOUND-ul a adunat în palmaresul său numeroase participări în ţară şi în afara ei la festivaluri, concursuri şi turnee artistice sau umanitare. La concursurile internaţionale desfăşurate în Europa (Franţa, Austria, Italia, Irlanda, Belgia, Polonia, Elveţia etc.) a obţinut trei medalii de aur, două de argint, mai multe premii întâi şi premii ale publicului, dar şi premiul pentru cel mai bun dirijor al festivalului şi Marele Premiu al Festivalului de la Ohrid, desfăşurat în Macedonia, în anul 2010. În 2009, formaţia a cântat la Catedrala Sfântul Petru şi în Pantheon cu prilejul unui turneu la Roma–Vatican şi Veneţia. De-a lungul timpului, SOUND-ul a colaborat cu diferite instituţii (muzee, universități, organizații ale arhitecților, ale artiștilor plastici, cluburi, firme etc.) și cu muzicieni, printre care se numără violoncelistul Adrian Naidin şi formaţia Subcarpați, care abordează o gamă largă de stiluri.

De peste 20 de ani mă număr, ca soprană, printre membrii grupului coral SOUND alcătuit din oameni cu caractere şi profesii dintre cele mai diferite, însă împreună compunem o esenţă plină de generozitate care transmite acea energie, acea sensibilitate în faţa cărora cuvintele sunt de prisos. O simţire aproape de divinitate. Veniţi să ne cunoaşteţi, veniţi să vă umpleţi inimile de sonoritatea SOUND-ului. Povestea sa încă se scrie.

DANA-IRINA STĂNCULEA

Contents